钦定古今图书集成/方舆汇编/职方典/第1294卷 > 《奉送二十三舅录事崔伟之摄郴州》
## 钦定古今图书集成/方舆汇编/职方典/第1294卷 > 《奉送二十三舅录事崔伟之摄郴州》

杜甫

贤良归盛族，吾舅尽知名。徐庶高交友，刘牢出外甥。
泥涂岂珠玉，环堵但柴荆。衰老悲人世，驱驰厌甲兵。
气春江上别，泪血渭阳情。丹鹢排风影，林乌反哺声。
永嘉多北至，勾漏且南征。不见公侯复，终闻盗贼平。
郴州颇凉冷，橘井尚凄清。从役何蛮貊，居官志在行。